b'\n_START_ARTICLE_\nRotel Tours\n_START_PARAGRAPH_\nRotel Tours on saksalainen matkailuyritys, joka j\xc3\xa4rjest\xc3\xa4\xc3\xa4 matkoja hotellibussien (rotelli) avulla ymp\xc3\xa4ri maailman. "Rotelli" on lyhenne sanoista "rullaava hotelli" (saks. "Das Rollende Hotel"). Rotellissa yhdistyv\xc3\xa4t bussimatkailu ja majoitus, mink\xc3\xa4 ansiosta matkanteko on riippumatonta kohdealueen palveluista._NEWLINE_Rotellin majoitustilat sijaitsevat joko bussissa (integroitu rotelli) tai bussin per\xc3\xa4ss\xc3\xa4 vedett\xc3\xa4v\xc3\xa4ss\xc3\xa4 rotelliper\xc3\xa4k\xc3\xa4rryss\xc3\xa4. Majoitustilat ovat tiiviisti kolmessa kerroksessa ja muistuttavat kapselihotellia. Tarjolla on sek\xc3\xa4 yhden ett\xc3\xa4 kahden henkil\xc3\xb6n nukkumakapseleita. Rotellissa on my\xc3\xb6s keitti\xc3\xb6, jonka avulla henkil\xc3\xb6kunta tarjoilee matkailijoille aamupalaa ja muita aterioita. Matkaan mahtuu mukaan kerralla 20-40 matkustajaa._NEWLINE_Rotellin keksi ja patentoi saksalainen Georg H\xc3\xb6ltl, joka halusi tarjota asiakkailleen edullisen mutta telttamajoitusta mukavamman tavan matkustaa. Ensimm\xc3\xa4inen rotellimatka tehtiin vuonna 1959 M\xc3\xbcnchenist\xc3\xa4 Jerusalemiin._NEWLINE_Rotellimatkoja on tehty my\xc3\xb6s Suomeen ainakin 1970-luvulla. Ylen haastattelussa rotellituristeja arvosteltiin tuolloin siit\xc3\xa4, etteiv\xc3\xa4t he tuoneet tuloja paikallisille yritt\xc3\xa4jille, koska majoitus ja ev\xc3\xa4\xc3\xa4t olivat omasta takaa matkassa mukana. My\xc3\xb6s valtiovalta puuttui asiaan. Linja-auton per\xc3\xa4ss\xc3\xa4 vedett\xc3\xa4v\xc3\xa4 rotellivaunu kiellettiin ja ne m\xc3\xa4\xc3\xa4r\xc3\xa4ttiin Suomessa vedett\xc3\xa4v\xc3\xa4ksi kuorma-autolla, jolloin kannattavuus tietysti heikkenee. Rotellit katosivatkin Suomen turistiliikenteest\xc3\xa4 melko nopeasti._NEWLINE_My\xc3\xb6s nykyisin rotelliautoja n\xc3\xa4kyy ajoittain Suomessa. Pohjoismaissa rotellimatkoja j\xc3\xa4rjestet\xc3\xa4\xc3\xa4n esimerkiksi reitill\xc3\xa4 Helsinki-Nordkapp-Oslo. Ulkomailla rotellimatkoja j\xc3\xa4rjestet\xc3\xa4\xc3\xa4n ymp\xc3\xa4ri maailman.'